Syncom 3
Syncom 3 bija ASV pavadonis no Syncom sērijas, pirmais ģeostacionārais sakaru pavadonis (iepriekšējais Syncom 2 bija ievadīts ģeosinhronajā orbītā). Pavadoni izgatavoja uzņēmums Hughes Space and Communications pēc NASA pasūtījuma. Syncom 3 tika palaists 1964. gada 19. augustā 12:15 UTC ar nesējraķeti Delta D no Kanaveralas zemesraga Gaisa spēku stacijas starta laukuma LC-17A. Līdz 23. septembrim pavadonis bija sasniedzis ģeostacionāro orbītu. Sākotnēji tas atradās pozīcijā 64° rietumu garuma. 1964. gada oktobrī Syncom 3 tika pārvietots uz punktu 180° austrumu garuma, kur tas kalpoja Olimpisko spēļu televīzijas retranslācijai no Tokijas uz ASV. 1965. gada 1. janvārī pavadonis nodots ASV Aizsardzības departamentam un pārvietots uz pozīciju 25° rietumu garuma. No 1966. līdz 1969. gadam tas atradās pozīcijā 165 grādi austrumu garuma, kur tas kalpoja sakaru nodrošināšanai Vjetnamas kara laikā. Syncom 3 aktīvā darbība beigta 1969. gada aprīlī, kad tas tika izslēgts. Syncom 3 vēl joprojām atrodas Zemes orbītā. Pēdējā zināmā (1974. gada 6. decembrī) pozīcija ģeostacionārajā orbītā bija 6,08° rietumu garuma ar dreifu 0.188° uz rietumiem dienā.